钦定古今图书集成/明伦汇编/官常典/第538卷 > 李英
## 钦定古今图书集成/明伦汇编/官常典/第538卷 > 李英

按《明外史》本传：“英，西番人。父南哥，洪武中率众归附，
授西宁州同知，累功进西宁卫指挥佥事。英嗣官，永
乐十年，番酋老的罕叛，英击之，讨来川，俘斩三百六
十人。夜雪，贼遁，追尽获之，进都指挥佥事。番僧张答
里麻者通译书，成祖授以左觉义，居西宁，恣甚，以计
取西番贡使赀纳逋逃，交通外域，肆恶十馀年。英发”
其事，磔死，籍其家，西陲快之。末年，中官乔来喜、邓成
等使西域，道安定、曲先，遇贼见杀，掠所赍金币。仁宗
玺书谕赤斤罕东及安定、曲先，诘贼主名，而敕英与
土官指挥康寿等进讨。英诇知安定指挥哈三孙散
哥，曲先指挥散即思实杀使者，遂率兵西入。贼惊走，
追击逾昆仑山，深入数百里。至雅令阔，与安定贼遇，
大败之，俘斩千一百馀人，获牛马杂畜十四万。《曲先》
贼闻风远遁，安定王桑尔加失夹等惧，诣阙谢罪。宣
宗嘉英功，遣使褒谕，宴劳之，令驰驿入朝。既至，擢右
府左都督，赐赉加等。宣德二年封会宁伯，禄千一百
石，并封南哥如子爵。英恃功而骄，所为多不法。宁夏
总兵官史昭奏“英父”子有异志。南哥上章辩，赐敕慰谕之。英家西宁，招逋逃七百馀户，置庄垦田，豪夺人
产，复为兵部及言官所劾。帝宥英，追逃者入官。七年，
西宁指挥祁震子成当袭父职。庶兄监藏，英甥也，欲
夺之。成从祖太平携成赴京辩。英遣人篡取太平及
其义儿杖之。义儿竟死。言官交劾，并及前罪。遂下英
诏狱，夺爵论死。正统二年始释。后稍给其禄。寻卒。